हाईब्रिड वर्क बढ़ा; सप्ताह में दो-तीन दिन काम करना ज्यादा पसंद
hybrid work increased; Prefer working two-three days a week, फ्लैक्स रिपोर्ट के अनुसार अमेरिका में 2023 की पहली तिमाही में फुलटाइम ऑफिस वर्कर पिछली तिमाही के 49% से कम होकर 42% रह गए।
दुनियाभर में महामारी खत्म होने की अधिकृत घोषणा के बाद बहुत लोग सोच रहे थे कि ऑफिसों में अब पूरी तरह लोगों की वापसी हो जाएगी। लेकिन नई रिपोर्ट बताती है कि हाईब्रिड वर्क बढ़ने के कारण हर दिन ऑफिस आने वाले वर्कर्स की संख्या कम हुई है।
फ्लैक्स रिपोर्ट के अनुसार अमेरिका में 2023 की पहली तिमाही में फुलटाइम ऑफिस वर्कर पिछली तिमाही के 49% से कम होकर 42% रह गए। वहीं हाईब्रिड वर्कर पिछली तिमाही के 20% से बढ़कर पहली तिमाही में 30% हो गए। हाईब्रिड वर्क में कर्मचारी सप्ताह में औसतन 2.53 दिन ऑफिस आए।
टि्वटर और टेस्ला कर्मचारियों की हर दिन उपस्थिति चाहती
फ्लैक्स रिपोर्ट बनाने वाली कंपनी स्कूप टेक्नोलॉजीस के सीईओ रॉबर्ट सेडो कहते हैं, वर्कर ऑफिस आना दो दिन और तीन दिन ज्यादा पसंद कर रहे हैं। सबसे अधिक पॉपुलर दिन क्रमश: मंगलवार, बुधवार और गुरुवार हैं। केवल कुछ कंपनियां चाहती हैंं कि वर्कर शुक्रवार को उपस्थित रहें। 24% कंपनियां सोमवार की उपस्थिति चाहती हैं।
सभी कंपनियां कर्मचारियों को ऑफिस आने से छूट नहीं देना चाहती हैं। टि्वटर और टेस्ला कर्मचारियों की हर दिन उपस्थिति चाहती हैं। एपल भी वर्करों की अटेंडेंस पर नजर रख रही है। उसने ऑफिस ना आने वालों को कार्रवाई की चेतावनी दी है। डिज्नी में वर्करों को सप्ताह में चार दिन ऑफिस आने की जरूरत है। वैसे हजारों लोगों ने इसका विरोध किया है।
पैरेंट्स के लिए रोज ऑफिस आने-जाने से चुनौती बढ़ी
कुछ एनालिस्ट का कहना है, दफ्तरों में कर्मचारियों की वापसी में अश्वेतों और महिलाओं को भेदभाव का शिकार होना पड़ा है। दूर रहने वाले कामकाजी पैरेंट्स के लिए रोज ऑफिस आने-जाने से चुनौती बढ़ी है। फ्लैक्स रिपोर्ट का कहना है, कंपनी की इंडस्ट्री, लोकेशन और कर्मचारियों की संख्या पर स्थितियां निर्भर करती हैं।
500 से कम कर्मचारियों वाली तीन में से दो कंपनियों में कर्मचारियों को पूरी छूट है। वर्कर चाहें तो रिमोट काम कर सकते हैं। दूसरी ओर 50 हजार से अधिक कर्मचारियों वाली केवल 13% कंपनियां पूरी छूट दे रही हैं। हालांकि 66% ने हाईब्रिड वर्क की अनुमति दी है।
वर्क फ्रॉम होम 30%
सप्ताह में पांच दिन ऑफिस में काम की स्थिति की वापसी ना होने के दूसरे संकेत भी हैं। रिमोट वर्क पर स्टडी करने वाले स्टैनफोर्ड में प्रोफेसर निकोलस ब्लूम की रिसर्च के अनुसार वर्क फ्राॅम होम का शेयर 30 प्रतिशत के आसपास स्थिर है।